«Տաղարանի» համերգի առաջին մասում հնչեցին միջնադարի տարբեր շրջաններում ստեղծագործած ֆրանսացի մի քանի կոմպոզիտորների, երաժիշտների ստեղծագործություններ: Համերգը սկսվեց Դիոպարի հնգամաս սյուիտով. կլավեսինային երաժշտության այս դասական նմուշը կատարեց Մաեստրո Սեդրակ Երկանյանը. միջնադարի շունչը հաղորդող հնչյունները խորթ չեն ժամանակակից հանդիսականին, քանզի նույն զգացմունքների մասին են խոսում, ինչ ապրում է մարդը բոլոր ժամանակներում: Բայց տարբեր է միջավայրի զգացողությունը, և ահա այդ միջավայրը մեզ տեղափոխեց Ս. Երկանյանն իր վարպետ նվագով: Զուսպ զգացմունքայնություն, հանդիսականություն, միաժամանակ մեղեդային նրբաոճ հյուսվածք՝ կառույցի ամբողջականությամբ,- ահա սա ամենայն ճշգրտությամբ իր նվագով հանդիսականին հաղորդեց Մաեստրոն: Իսկ ահա միջնադարյան բարոկկո շրջանի մեկ այլ հեղինակի՝ Դանդրիոյի քառամաս սյուիտը՝ դարձյալ Մաեստրոյի կատարմամբ, իրասածի, սեթևեթ և քմահաճ կնոջ պատկերի երաժշտական կերպավորումն է, ու թե ուշադիր հետևես մեղեդային զարգացմանը, դյուրությամբ կգծագրվի կոկետուհու կենդանի կերպարն ու քմահաճ պահվածքը, որ այնքան ճշգրտորեն հաղորդել է հեղինակը, ու նույնքան ճշգրտորեն մեզ հաղորդվեց Ս. Երկանյանի դաշնամուրային կատարմամբ: